《秋浦会遇》
宋代·穆修

龊龊幽遐地，栖栖会遇人。
穷愁艰理胜，羁旅易情亲。
岂意当漂谪，兹谐卜并邻。
温温窥表粹，晏晏奉嬉嚬。
直道谈端闢，横流语下堙。
绮文何斐亹，瑰行亦璘玢。
敦分初投漆，交言乍饮醇。
操心忠义合，开口肺肝陈。
共味随时理，俱成迷患因。
祸来非造次，语及自酸辛。
众奋漂山舌，孤縻坐狱身。
诋诬惟腷臆，锻炼止逡巡。
囚任棺桐跃，冤宁斗剑伸。
君牵成狠翟，我患构奸秦。
巧纵銛刀笔，幽争誷鬼神。
精诚怀皎日，悲愤贯高旻。
素誓端清检，期无取玷沦。
斩刍尝鼓箧，卧藁先书绅。
侧璧疑曾辨，钩金法所循。
得情奚示喜，伏念不忘旬。
粗凭三章直，何辞一马贫。
决曹诚自任，司举仰谁论。
膺破藏奸柱，纲埋剪暴轮。
存心固慨慕，有位敢希遵，
骥騄程初发，虹霓气未振。
沮磨圭失色，萋菲锦争新。
肯或奇虚刃，翻成害实宾。
木招孤秀伐，珠掇闇投嗔。
跖蹻同非圣，敦犨众忌洵。
棘心终妬蕙，蓬首不羞螓。
冶媚皆貍貉，跳梁并狡{皴皮换兔}。
不无嫌虎据，的是恶鹰瞵。
合力邪攻正，连谋伪訾真。
蝇声移栝榻，蚁漏垫嶙峋。
抵玉为凡砾，摧松作弊神。
椎埋眢直堕，排陷堵潜填。
卑湿终投谊，愁忧遂放均。
籲辜赊盖幕，照覆隔蟾踆。
流落穷山崦，夷犹积水垠。
望家惟霣泣，向国祇低颦。
艰毒天崩杞，邅危岁在辰。
庭闱偏屺岵，伯仲邈瓛琎。
愧未鸱夷死，渐如浑敦嚚。
睢盱摇尾兽，宛转曝腮鳞。
已歎栖迟郡，尤居寂寞滨。
土风传细碎，心事遭凶屯。
城郭周□援，人烟簇野津。
贾樯通劲越，商颿彻瓯闽。
谿妇收菰米，村娃货竹薪。
回头波渺渺，动足石磷磷。
再见来巢乙，频闻入市寅。
满林垂啸狖，当面走惊麇。
水寺传将久，沙禽渐欲驯。
无心從碌碌，任志守谆谆。
早作慵洮盥，宵眠独歎呻。
机床闲笔格，窗牖乱书筠。
旧葛那支暑，贫炊莫续晨。
未尝游井閈，况复出城闉。
悒悒危肠溃，昏昏病目瞤。
梅蒸衣醭黦，瘴触面黧皴。
未免鸡猜鹤，徒希鹊庇鹑。
素鹅求庾悦，碧鹳事韦诜。
讵识开三雅，奚谁指一囷。
欢无官局事，病免府趋尘。
避路深藏拙，忘机独任纯。
鸢轻饥鸑鷟，驽诮瘦麒麟。
瑕谪连城宝，惊疑照席珍。
泥蟠蚖肆若，涂曳蝘嘲频。
机驰千钧絭，刚摧百炼镔。
愠忧宜悄悄，谗吠更狺狺。
渐豆多闻耳，全胶欲语唇。
已甘钟律哑，难斗釜雷震。
近歎非辜者，还称被谴臻。
堪持言自解，姑以命相询。
顿觉穷通外，殊惊得丧泯。
岂烦怀鲁汶，并说忘岐豳。
兹共追随日，时逢物景春。
杂花明浦屿，细草染郊畛。
绣羽来穿柳。妆鬟去采苹。
画船江泛泛，铜鼓野鼘鼘。
荷芰卷生渚，芜菁秀出壣。
丛暄茶正发，秧暖稻初匀。
远去寻芳径，闲留坐翠濒。
小蛮聊倒榼，独茧暂垂缗。
烟杪闻啼魄，沙壖过祭獱。
道宫披古碣，僧阁凭雕楯。
滞迹惭鱼鸟，归怀谢茗莼。
谁怜秦逐客，自恥晋缧臣。
学忆居州里，文曾力组紃。
曹仓祛秕稗，任苑薙荆榛。
壮节轻宗悫，奇才轹卞彬。
赋毫摛藻绘，诗墨洒玭琳。
始角词场胜，争驰羲轂辚。
战瘤知景陷，盟手敢他捘。
勇俟邀圭爵，功期取鼎茵。
乡书先鹗祢，省荐半龙荀。
艺窃登廷试，名叨擢帝宸。
阙严趋紫贝，陛峻拜苍银。
变化初飞壁，埏和却在钧。
三年纡选调，一命就陶甄。
冗骤司囹圄，卑才服瓀珉。
上寮非遂霸，同列异超珣。
介立傍无援，阴排密有夤。
隄防虽少戆，坎坷亦多逊。
缴已能伤雁，罘仍未放麟。
踰年留异域，肆会奉严禋。
仰闻苍苍理，难穷荡荡仁。
良图君未聘，薄命我方湮。
蓬藋何当返，兰荃自可纫。
肴蔬调旨膳，舂税给租缗。
寄傲邱名麦，遗荣野号莘。
退藏师李谧，贵顯让颜竣。
蹑蹟三高士，追狂六逸民。
耕臯营酒秫，樵谷访琴槆。
畚土封花墢，诛茅出果榛。
园中持铫插，林下设罝罠。
至理鵩齐鷃，浮生茵等椿。
未甘捐粪土，所幸曳丝纶。
南面同尧禹，岩廊即甫申。
固应容一叟，鼓腹得还淳。

作者简介：穆修（979~1032），字伯长，郓州汶阳（今属山东汶上）人。后居蔡州（今河南汝阳）。他在柳开之后继续倡导韩、柳古文，曾亲自校正、刻印韩愈和柳宗元文集。北宋真宗大中祥符中，赐进士出身。初任泰州司理参军，以负才寡合，被诬贬池州。后为颍州、蔡州文学参军，徒居蔡州。性刚介，好议论时弊，诋斥权贵。不满五代以来及西昆体的靡丽文风，继柳开之后，力主恢复韩愈、柳宗元散文传统，至镂刻刊印韩柳集，亲自鬻书于开封相国寺。对尹洙、苏舜钦、欧阳修均有较大影响。仁宗明道元年（1032）卒。著有《穆参军集》。